Dagen etter at hun ble utnevnt til Norges nye eldre- og folkehelseminister, talte Sylvi Listhaug til Frps landsmøte.

Spesielt to emner peker seg ut på Gardermoen i helgen: Bompenger og innvandring og integrering. I talen fortalte Listhaug at det nå sendes ut 94 forslag som dreier seg om innvandring og integrering til partiorganisasjonen.

– Et av dem er at vi ønsker å diskutere i partiet frem til neste valg, om vi skal si at vi skal stoppe å ta imot kvoteflyktninger for å bruke de store pengene på å hjelpe de mange og ikke de få, sa hun fra talerstolen.

– Vi ønsker at de som kommer til Norge som kvoteflyktninger skal skrive under på en kontrakt. Man må faktisk være villig til å innrette seg i det norske samfunnet, etter våre lover og regler, la hun til.

Introduksjonsmottak

Videre sa Listhaug at de vil vurdere å lage et «introduksjonsmottak» for kvoteflyktninger som kommer til Norge.

– Vi ser at en del av de som kommer som kvoteflyktninger sliter med å tilpasse seg det å bo i Norge, sa statsråden og fortalte om en reise til flyktningleiren Kakuma i Kenya.

– Jeg så på disse husene med betonggulv, uten elektrisitet, uten vann, uten noen av fasilitetene vi har i det norske samfunnet, og tenkte at det gir mening det flyktningkonsulenter har fortalt når jeg har vært rundt: At man tenner opp bål på stuegulvet eller bruker stuegulvet til å anlegge kjøkkenhage, sa hun.

Dette, sa Listhaug, er grunnen til at de sender ut forslaget om å opprette et slikt mottak.

– Alle kvoteflyktninger som kommer til Norge skal innom der, rett og slett for å lære seg å bo. Det å komme til Norge vil for veldig mange kvoteflyktninger være som å reise gjennom en tidsmaskin. Man må lære å bruke vaskemaskin, oppvaskmaskin, komfyr, hvordan elektrisitet fungerer og hvilke lover og verdier man skal følge, sa hun.

Eldreomsorg

I talen snakket Listhaug også mye om eldreomsorg, som hun erklærte var grunnen til at hun begynte som politiker.

– Jeg har alltid vært ekstremt glad i eldre, sa hun.

Listhaug oppfordret også landsmøtets deltakere til å komme seg ut blant folk.

– Det handler om å være ute blant folk og vite hvor skoen trykker. Å være ute på sykehjem, se utfordringene, se hva vi politikere kan gjøre noe med. Å være ombud handler om at vi aldri skal akseptere at mennesker blir utsatt for ubehøvlet oppførsel fra administrasjonene i kommunene. Vår jobb er å endre systemet, sa hun.

Ny statsråd

Det var fredag ettermiddag at statsminister Erna Solberg varslet at det ville gjøres endringer i regjeringen. Kort tid etter ble det bekreftet at Sylvi Listhaug gjør regjerings-comeback, idet hun tar over eldre- og folkehelseministerposten etter Åse Michaelsen.

Siv Jensen sparket i gang landsmøtet på Gardermoen fredag, med en tale hvor hun brukte mange eksempler fra sitt eget liv.

Under sin tale til fredag, benyttet partileder Siv Jensen muligheten til å gratulere den nye eldre- og folkehelseministeren.

– Jeg er stolt av å si at det er Sylvi som skal stå aller øverst på barrikadene for de eldre, sa hun til den nye statsråden som fikk stående applaus fra salen.

Listhaug har vært konstituert nestleder i Frp siden Per Sandberg trakk seg fra vervet etter at han måtte gå av som fiskeriminister, og det er ventet at hun blir formelt valgt som nestleder i partiet under landsmøtet i helgen.

River bomstasjoner

Under talen kom partilederen med flere budsjettlekkasjer, blant annet at regjeringen vil bruke 200 millioner kroner på å rive bomstasjoner. Det er også Sylvi Listhaug fornøyd med.

– Vi er det eneste partiet som ønsker å redusere og fjerne bompengene. Alle de andre ønsker mer. Nå håper jeg at andre ser at begeret er fullt. Folk er i opprørsstemning, sier Listhaug som mener at man ikke kan fortsette å overlesse bilister med å betale for sykkelveier, gangveier og kollektivtrafikk.

– Det er i vårt program at vi ønsker å fjerne bompenger. Men når du står helt alene, er det vanskelig å få fullt gjennomslag. Den norske befolkningen hadde betalt mer bompenger om vi ikke var i regjering, sier hun videre til TV 2.